Kronološki pregled osnivanja i rada Medicinske škole Pula

1. Škola za medicinske sestre u Puli u Rižanskoj skupštini 2 osnovana je Rješenjem br. 10421-1956 Savjeta za narodno zdravlje Narodne Republike Hrvatske 19. prosinca 1956. godine.

Djelokrug i zadaci ustanove bili su osposobljavanje učenika za zvanje medicinska sestra – medicinski tehničar u četverogodišnjem trajanju.

1. Škola za bolničare u Puli osnovana je Rješenjem br. 18994-57 Narodnog odbora općine Pula 10. prosinca 1957. godine.

Djelokrug i zadaci ustanove bili su osposobljavanje učenika za zvanje bolničar u dvogodišnjem trajanju.

Škola za bolničare u Puli prestala je s radom 31. kolovoza 1965. godine.

1. Rješenjem Republičkog sekretarijata za prosvjetu, kulturu i fizičku kulturu Školi za medicinske sestre u Puli omogućena je 23. prosinca 1974. godine dopuna djelatnosti: organizacija i izvođenje izvanredne nastave za obrazovanje medicinskih sestara u četverogodišnjem trajanju. Isto je tijelo 30. prosinca 1976. godine izdalo Rješenje o dopuni djelatnosti: organizaciju i izvođenje izvanredne nastave u područnom odjeljenju Rovinj, za obrazovanje medicinskih sestara u četverogodišnjem trajanju. Nastava se izvodila u Elektrometalskom školskom centru u Rovinju kao područnom odjeljenju Škole za medicinske sestre u Puli.

1. Škola je od 1977. godine u sastavu Centra odgoja i obrazovanja u društvenim djelatnostima „Branko Semelić“, Pula, koji od 10. ožujka 1992. godine mijenja ime u Škola u društvenim djelatnostima Pula.
2. Republički sekretarijat za prosvjetu, kulturu i fizičku kulturu, 18. listopada 1977. godine donio je Rješenje kojim se Centru odgoja i obrazovanja u društvenim djelatnostima „Branko Semelić“, Pula, odobrava odgoj i obrazovanje u završnom stupnju srednjeg obrazovanja prema nastavnom planu i programu za zanimanje u zdravstvenoj struci: medicinski radnik općeg smjera – medicinska sestra.
3. Rješenjem Republičkog sekretarijata za prosvjetu, kulturu i fizičku kulturu od 30. svibnja 1978. godine Centru odgoja i obrazovanja u društvenim djelatnostima „Branko Semelić“, Pula, odobren je upis polaznika, organizacija i izvođenje nastave u završnom stupnju srednjoškolskog obrazovanja u medicinskoj struci za zanimanje medicinska sestra, medicinski stručni radnik.
4. Republički komitet za prosvjetu, kulturu, fizičku i tehničku kulturu 19. prosinca 1979. donio je Rješenje o odobrenju za odgojno-obrazovni rad Centru odgoja i usmjerenog obrazovanja u društvenim djelatnostima „Branko Semelić“, Pula u završnom stupnju srednjeg obrazovanja prema nastavnom planu i programu za zanimanje u zdravstvenoj struci: primalja.
5. Na zahtjev Centra odgoja i obrazovanja u društvenim djelatnostima „Branko Semelić“, Pula, Republički komitet za prosvjetu, kulturu, fizičku i tehničku kulturu 26. ožujka 1980. godine donio je Rješenje o upisu polaznika, organizaciji i provođenju stručnog osposobljavanja uz rad na 2. stupnju u zdravstvenoj struci za zanimanje: bolnički pomoćnik.
6. Republički komitet za prosvjetu, kulturu, fizičku i tehničku kulturu 7. siječnja 1981. godine donio je Rješenje kojim se Centru odgoja i obrazovanja u društvenim djelatnostima „Branko Semelić“, Pula, odobrava odgoj i obrazovanje samo za generaciju upisanu u 1980./1981. školsku godinu u završni stupanj srednjeg obrazovanja prema nastavnom planu i programu za zanimanje u zdravstvenoj struci: fizioterapeut.
7. Skupština općine Pula 9. srpnja 1992. godine donosi Odluku o prestanku rada Škole u društvenim djelatnostima Pula i osnivanju Gimnazije, Ekonomske škole i Medicinske škole.
8. Ministarstvo kulture i prosvjete donijelo je 2. veljače 1993. godine Rješenje o početku rada Medicinske škole Pula u području rada zdravstva za program medicinska sestra.
9. Rješenjem Ministarstva, prosvjete i športa od 8. svibnja 1996. Medicinskoj školi Pula odobrilo se izvođenje programa za stjecanje niže stručne spreme i to bolničar.
10. Ministarstvo znanosti, obrazovanja i športa je 27. svibnja 2008. godine izdalo Rješenje o odobrenju izvođenja programa za stjecanje srednje stručne spreme za zanimanje fizioterapeutski tehničar za generaciju upisanu 2007./2008., a Rješenjem od 6. svibnja 2011. godine stalno je obrazovanje fizioterapeutskih tehničara.
11. Ministarstvo znanosti, obrazovanja i sporta Rješenjem od 13. srpnja 2010. godine odobrilo je Školi promjenu sjedišta iz Rižanske skupštine 2 u Zagrebačku 30. Istim je Rješenjem odobreno izvođenje petogodišnjeg programa obrazovanja za stjecanje strukovne kvalifikacije medicinska sestra/tehničar opće zdravstvene njege, čiji se naziv od 26. kolovoza 2011. mijenja u medicinska sestra/tehničar opće njege, odnosno medicinska sestra opće njege/medicinski tehničar opće njege.
12. Rješenjem Ministarstva znanosti, obrazovanja i sporta od 17. ožujka 2014. godine Medicinskoj školi Pula odobren je početak rada ustanove na izdvojenoj lokaciji, u prostorijama Pučkog otvorenog učilišta Pula na adresi Rižanska skupština 6. U istim je prostorima nastava za četiri razreda organizirana od 2004. do 2010. godine.

Ravnatelji od osnivanja do danas:

1. Sonja Mišković od 1956.
2. Ante Kusić od 1977.
3. v.d. Nerina Pauro-Korač od 1. 9. 1992.
4. Ivanka Brakus – od 18. 10. 1993.
5. v.d. Nada Arzenšek od 25. 2. 2000.
6. Biserka Šoštarek od 19. 7. 2000.
7. v.d. Sonja Lovrečić od 25. 5. 2007.
8. Gordana Ćoso od 14. 8. 2007.